ЕгъэджакIуэхэр зэпоуэ
КъБР-м и щыхьэрым и егъэджакIуэхэр фоч гъэуэнымкIэ зэпеуащ. Хабзэ хъуауэ, илъэс къэс ирагъэкIуэкI зэхьэзэхуэм хэтащ егъэджэныгъэ IэнатIэ зэмылIэужьыгъуэу 33-рэ.
Мы гъэм курыт еджапIэхэм жыджэру къахэуващ Налшык дэт школ-интернатхэри, мэз еджапIэхэри, экономикэ-правовой лицейри. Зэпеуэм къэкIуахэр гуп-гупу ягуэшащ, командэ къэс цIыхубзитIрэ зы цIыхухъурэ хэту.
Щхьэзакъуэ зэпеуэхэм, зэрыгурыIуэгъуэщи, цIыхубзхэмрэ цIыхухъухэмрэ зэпэщхьэхуэу я зэфIэкI щагъэлъэгъуащ.
Гуп зэпеуэхэм бжьыпэр щиубыдащ СОШ №3-м. ЕтIуанэ увыпIэр курыт еджапIэ №9-м хуагъэфэщащ, ещанэр зэдагуэшащ гимназие №31-мрэ курыт школ №21-мрэ.
Фочауэм хэта сабий гъэсапIэхэмрэ класс щIыб лэжьыгъэхэмкIэ IэнатIэхэмрэ я деж япэ увыпIэм щытщ сабий гъэсапIэ №56-р. Абы къыкIэлъокIуэ ГЦДЮТ-р, прогимназие №66-м и къудамэ №1-р.
Зэхьэзэхуэм щытекIуахэм профсоюз комитетымрэ Налшык къалэ администрацэмрэ я щIыхь тхылъхэр, ахъшэ саугъэтхэр, тыгъэ лъапIэхэр иратащ.
Комитетым и унафэщI Уэлджыр татьянэ къызэрыджиIамкIэ, егъэджакIуэхэм я узыншагъэр егъэфIэкIуэнымрэ цIыху нэхъыбэ къызэщIэзыубыдэ спорт лIэужьыгъуэхэм нэхъри ахэр дегъэхьэхынымрэ зи къалэн нэхъыщхьэу щыт мы зэхьэзэхуэр илъэс еплIанэ хъуауэ ирагъэкIуэкI. Налшык дэт курыт еджапIэ №9-м и спортзалым дагъуэншэу ар къыщызэрагъэпэщ. АбыкIэ фIыщIэ ин яхуэфащэщ Iуэхур сыткIи къадэзыIыгъ школ унафэщIхэм.
ЕгъэджакIуэхэм я профсоюз комитетым и мурадщ гъатхэпэм стIолыщхьэ теннисымкIэ егъэджакIуэхэм я зэпеуэ къызэригъэпэщыну. Ар щрагъэкIуэкIынур Налшык и сабий стадионырщ.
Лъостэн Музэ.
